***Ziua Limbii Române***

Pe 31 august sărbătorim Ziua Limbii Române – cea mai mare sărbatoare a fiinţei naţionale, pentru că limba ne defineşte ca popor între popoare, ea a fost matricea care ne-a conservat, cu fidelitate, originea, tradiţiile şi cultura.

Aşa precum ştiţi, Ziua Limbii Române se sărbătoreşte la aceeași dată cu manifestarea “Limba Noastră” – sărbatoare celebrată cu curaj și dârzenie, din 1999, în Republica Moldova. Precum în urmă cu un veac pe câmpia de la Alba Iulia, sute de români basarabeni, pe strazile Chişinaului, în jurul statuii lui Ştefan cel Mare, au impus ca data de 31 august 1989 să fie ziua limbii române şi a grafiei latine. A fost un curaj istoric, pentru că atunci Republica Sovietică Socialistă Moldovenească era în componenţa fostului URSS.

Această zi a fost legiferată și în România, prin Legea nr. 53 din 2013 publicată în Monitorul oficial al României, Partea I, nr. 145 din 19 martie 2013. Ideea a fost a senatorului Viorel Badea, PNL, propusă Parlamentului încă din 2011. În această zi solemnă se arborează drapelul României – conform Legii nr. 75/1994 – și se intonează Imnul Naţional, iar în administraţie și instituţiile publice se folosesc sigiliile cu stema României.

“Limba este însăşi floarea sufletului etnic al românimii”, ne spunea Mihai Eminescu. Cele dintâi cărţi sacre, de la Coresi încoace, apoi limba cronicarilor şi mai ales a corifeilor Şcolii Ardelene, au exprimat în acelaşi grai gândurile şi aspiraţiile românilor întărindu-le conştiinţa unităţii identitare. “Românii se înţeleg – scria stolnicul Constantin Cantacuzino – nu numai ceştia de aici (din Muntenia), ce şi din Ardeal, cari încă și mai neaoşi sunt, şi moldovenii şi toți câţi şi într-altă parte se află şi au aceeaşi limbă…” de aceea sunt vechi zicerile din popor: “Limba dulce mult aduce” sau “Limba îndulceşte, limba amăreşte”. Din cele peste 30 milioane de vorbitori de limba română, 24 de milioane o vorbesc ca “limbă maternă” deşi sunt răspândiţi în zone româneşti din Ucraina, Ungaria, Valea Timocului din Serbia, în Bulgaria – unde, la Balcic, avem morminte regale. Sunt comunităţi româneşti etnice în Croaţia, Slovenia, Slovacia, şi Polonia. 5% din populaţia Israelului provine din România, iar mai mult de 3 milioane de români locuiesc – şi vorbesc limba română - în Italia, Spania, SUA, Canada, Germania, Cipru, Australia. Peste tot aceste comunităţi româneşti au dus accentele celor 4 graiuri – graiul moldovenesc, graiul ardelenesc, graiul timocean (in zona Banatului) şi graiul muntenesc – graiuri care susţin aceeaşi limbă vie, românească, precum curcubeul susţine spectrul tuturor culorilor.

În această zi solemnă trebuie să ne amintim cât datorăm poporului român care a tezaurizat limba română în cântecele şi doinele sale, cât datorăm cărturarilor, “celor dintâi apostoli ai românismului” – Şincai, Petru Maior, Samuil Klein, Gheorghe Lazăr - care, “prin şcoli, prin cultivarea limbii şi a istoriei puseră stâlpii de temelie a naţionalitaţii române”, cum scrie în Istoria românilor sub Mihai Vodă Viteazul, marele Nicolae Bălcescu. Să nu uităm că unul dintre aceşti istorici, Samuil Micu Klein, l-a insoţit pe episcopul Grigore Maior în localitatea sa natală, Sărăuad, în vara lui 1776, iar Iosif Vulcan, întemeietorul revistei “Familia” din Oradea – prezent la Satu Mare în casa avocatului Alex Ferenţiu în 30 mai 1871 şi 1872 – spunea despre Sătmar că este “ultima şi cea mai periclitată graniţă a românismului”. Dar aici s-a luptat printr-o vocaţie pedagogică a autorilor de cărti de rugăciuni şi a manualelor şcolare, căci erau preoţi şi dascăli: Ioane Marcu, Moise Sora Noac, Petre Cupcea, Andrei Cosma, Ion Silaghi Corbul, Ioan Buteanu. Dar cum să nu-l amintim la această zi solemnă a limbii române pe protopopul şi dascălul Petru Bran care în 1859 biruieşte să înfiinţeze prima catedră de limba şi literatura română la Satu Mare! Iată ce scria el în 1864: “Limba română este depozitarul celor mai vechi şi sfinte aduceri aminte…. şi cu cât este mai cultivată limba unei naţiuni, cu atât este mai cultivată naţiunea însăşi”.

Ziua Limbii Române este ziua noastră, a celor care vorbim româneşte, scriem şi gândim întru credinţa românească. Am arătat aportul câtorva sătmareni pentru cultivarea limbii în această zonă – o zonă care l-a dat pe eminescologul Gheorghe Bulgăr care a editat dicţionare şi studii despre limbă şi stil, despre evoluţia limbii în opera celor mai mari scriitori. Despre “limba şi românii din parţile sătmarene” au scris Pall Francisc (din Carei), Vasile Lucaciu în articolele din “Revista catolică”, Aloisie Ludovic Tăutu (din com.Terebeşti), Vasile Scurtu cu a sa lucrare “Termenii de inrudire din limba Româna” (apărută în 1948, Premiul Academiei în 1968). Poeţii şi scriitorii au înnobilat în toate timpurile limba prin scrisul lor. “Mult e dulce şi frumoasă limba ce-o vorbim”, “Limba noastră-i limbă sfântă,/ limba vechilor cazanii,/ care-o plâng și care-o cântă/ pe la vatra lor ţăranii” – aceste rânduri ale lui Alexei Mateevici (născut în familia unui preot în satul Căinari în Republica Moldova, mort la 24 august 1917) au devenit, din 1994, imn naţional în Republica Moldova. Dupa cum ştiţi, “Limba noastră” a devenit o cunoscută melodie datorită grupului folk sătmarean “Cetatea” condus de Gigi Molnar. Cine nu ştie despre versurile lui Grigore Vieru despre “scrisul latin”? El a fost şi a recitat în Satu Mare în 25 octombrie 2008. Tot un alt mare moldovean, Mihai Eminescu, scrie despre limba română din Sătmar că Miron Costin o lăuda regelui Poloniei “ca cel mai frumos și mai corect dialect românesc, cel mai apropiat de graiul italic se vorbește în Sătmar” (în revista Timpul, din 4 nov 1882).

În încheiere, vă invit să ascultaţi versurile ardeleanului nostru George Coşbuc:

“Sus ridică fruntea, vrednice popor­­­

Câţi vorbim o limbă şi purtăm un nume,

Toţi s-avem o ţintă şi un singur dor,

Mândru să se-nalţe peste toate-n lume

Steagul tricolor!”